Крыштальны анёлак

«Крыштальны анёлак» — прыз, вышэйшая ўзнагарода Беларускага саюза тэатральных дзеячаў. Заснаваны ў 2004 годзе і прысуджаецца толькі ў галіне лялечнага тэатральнага мастацтва.

Прызам узнагароджваюцца акцёры, рэжысёры, драматургі, мастакі, тэатразнаўцы, спонсары і мецэнаты, іншыя дзеячы тэатральнага мастацтва Беларусі, чыя шматгадовая арганізацыйная, творчая ці мецэнацкая дзейнасць значна паўплывала на станаўленне, развіццё і аўтарытэт беларускага тэатра лялек і чыё імя карыстаецца любоўю і павагай сярод дзеячаў лялечнага мастацтва і гледачоў.

Прыз «Крыштальны анёлак» уяўляе сабой выяву анёла, зробленную з крышталю па індывідуальным заказе. Прысуджаецца, як правіла, штогод у адным экземпляры. Разам з прызам уручаюцца дыплом і грашовая прэмія. Атрымаць прыз можна толькі адзін раз.

Прапановы па кандыдатурах на атрыманне прыза прымаюцца ад калектываў тэатраў лялек Беларусі, студый, асацыяцый, тэатральных клубаў, а таксама ад членаў Беларускага саюза тэатральных дзеячаў. Рашэнне аб узнагароджванні прызам прымае Рада Беларускага саюза тэатральных дзеячаў шляхам тайнага галасавання.

Уручаецца прыз, як правіла, на святкаванні Міжнароднага дня тэатра — 27 сакавіка.

 Уладальнікі прыза 
 2004 — Уладзіслаў Уласаў;
 2005 — Юрась Франкоў;
 2006 — Валянцін Пражэева;
 2007 — Алег Жугжда;
 2008 — Аляксандр Васько;
 2009 — Мікалай Сцешыц;
 2010 — Ларыса Мікуліч;
 2011 — Уладзімір Грамовіч;
 2012 — Аліна Фаміна;
 2013 — Аляксандр Маханькоў;
 2014 — Аляксандр Казакоў;
 2015 — Святлана Баброўская;
 2017 — Алег Рыхтар.

 Спасылкі 
 Старонка на сайце Беларускага саюза тэатральных дзеячаў

Катэгорыя:Лялечны тэатр у Беларусі
Катэгорыя:Беларускі саюз тэатральных дзеячаў
Катэгорыя:Тэатральныя прэміі
Катэгорыя:2004 год у Беларусі
Катэгорыя:З’явіліся ў 2004 годзе
Катэгорыя:27 сакавіка